ກອງປະຊຸມລັດຖະມົນຕີສິລະປະວັດທະນະທໍາອາຊຽນ -ສ.ເກົາຫຼີ ວາລະພິເສດ ປະຈໍາປີ 2019 ໄດ້ຈັດຂຶ້ນໃນວັນທີ 24 ຕຸລາຜ່ານມາ ທີ່ ສ.ເກົາຫຼີ ໂດຍການເປັນເຈົ້າພາບຂອງກະຊວງວັດທະນະທໍາ, ກິລາ ແລະ ທ່ອງທ່ຽວ ສ.ເກົາຫຼີ ຊຶ່ງມີບັນດາປະເທດສະມາຊິກອາຊຽນ, ກອງເລຂາອາຊຽນ ແລະ ປະເທດເຈົ້າພາບເຂົ້າຮ່ວມ.
ກອງປະຊຸມຄັ້ງນີ້, ແມ່ນກະກຽມໃຫ້ກອງປະຊຸມສຸດຍອດອາຊຽນ-ສ.ເກົາຫຼີ ທີິ່ຈະມີຂຶ້ນໃນເດືອນພະຈິກ 2019 ນີ້, ຄະນະຜູ້ແທນຝ່າຍລາວ ນໍາໂດຍ ທ່ານ ບໍ່ແສງຄໍາ ວົງດາລາ ລັດຖະມົນຕີກະຊວງ ຖະແຫຼງຂ່າວ, ວັດທະນະທໍາ ແລະ ທ່ອງທ່ຽວ (ຖວທ) ພ້ອມດ້ວຍຄະນະ ເດີນທາງເຂົ້າຮ່ວມກອງປະຊຸມດັ່ງກ່າວ ເພື່ອປຶກສາຫາລື ແລະ ພິຈາລະນາບັນດາກິດຈະກໍາໂຄງການຮ່ວມມື ໃນຂົງເຂດວຽກງານສິລະປະວັດທະນະທໍາລະຫວ່າງອາຊຽນ-ສ.ເກົາຫຼີ ເພື່ອພ້ອມກັນອະນຸລັກ, ປົກປັກຮັກສາ ແລະ ໂຄສະນາສົ່ງເສີມ ລວມທັງການເຜີຍແຜ່ສິລະປະວັດທະນະທໍາທີ່ມີຄວາມຫຼາກຫຼາຍ ແລະ ເປັນເອກະລັກຂອງແຕ່ລະປະເທດ ອອກສູ່ເວທີສາກົນໃຫ້ນັບມື້ກວ້າງຂວາງ, ທັງເປັນການເສີມສ້າງຄວາມເຂົ້າໃຈ ແລະ ຊຸກຍູ້ສົ່ງເສີມການໄປມາຫາສູ່ລະຫວ່າງປະຊາຊົນອາຊຽນ ແລະ ສ.ເກົາຫຼີ ດ້ວຍກັນ, ປະກອບສ່ວນຮັດແໜ້ນຄວາມສາມັກຄີອັນດີງາມໃຫ້ນັບມື້ດີຂຶ້ນ ພ້ອມທັງສະເຫຼີມສະຫຼອງ ຄົບຮອບ 30 ປີ ການຮ່ວມມືອາຊຽນ-ສ.ເກົາຫຼີ ໃນຖານະເປັນຄູ່ຮ່ວມເຈລະຈາໃຫ້ມີບັນຍາກາດຟົດຟື້ນຍິິ່ງຂຶ້ນ. ໃນວາລະດໍາເນີນກອງປະຊຸມຄັ້ງນີ້, ຄະນະຜູ້ແທນຝ່າຍລາວໄດ້ສະແດງຄວາມຂອບໃຈມາຍັງລັດຖະບານ ສ.ເກົາຫຼີໂດຍສະເພາະກະຊວງວັດທະນະທໍາ, ກິລາ ແລະ ທ່ອງທ່ຽວ ພ້ອມທັງຕີລາຄາສູງຕໍ່ການ ສະໜັບສະໜູນຊ່ວຍເຫຼືອປະເທດລາວໃນຫຼາຍດ້ານໃນໄລຍະຜ່ານມາເວົ້າລວມ, ເວົ້າສະເພາະແມ່ນດ້ານ ສິລະປະວັດທະນະທໍາເຊັ່ນ: ໂຄງການປະຕິສັງຂອນໂຮງນາງ ສີດາ ທີ່ວັດພູຈໍາປາສັກ, ການຈັດງານສະແດງໜ້າກາກສາກົນຮ່ວມກັນ ທີ່ນະຄອນຫຼວງວຽງຈັນ, ການມີສ່ວນຮ່ວມໃນການສະແດງຄອນເສີດດົນຕີພື້ນເມືອງອາຊີ ຕະຫຼອດຮອດການຈັດສໍາມະນາດ້ານວິຊາການ ເພື່ອຍົກລະດັບຂີດຄວາມສາມາດໃຫ້ບຸກຄະລາກອນແກ່ ສປປ ລາວ ກໍຄືອາຊຽນດ້ວຍກັນ ຖືວ່າເປັນໝາກຜົນອັນໜຶ່ງທີິ່ ສປປ ລາວໄດ້ປະກອບສ່ວນດ້ວຍຄວາມເອົາໃຈໃສ່ຢ່າງມີຮູບປະທໍາ. ຕໍ່ມາຕອນບ່າຍຂອງວັນດຽວກັນນີ້, ຄະນະຜູ້ແທນຝ່າຍລາວ ໄດ້ມີໂອກາດພົບປະສອງຝ່າຍຮ່ວມກັບສ.ເກົາຫຼີ ເພື່ອພ້ອມກັນທົບທວນຄືນໝາກຜົນການຮ່ວມມືຂອງ ສອງຝ່າຍໃນຂົງເຂດວັດທະນະທໍາ ແລະ ທ່ອງທ່ຽວໃນໄລຍະຜ່ານມາ ແລະ ປຶກສາຫາລື ເພື່ອສືບຕໍ່ແຜນການຮ່ວມມືຮ່ວມກັນໃນຕໍ່ໜ້າ ຊຶ່ງໃນນັ້ນ, ສອງຝ່າຍຈະສົມທົບກັນຕື່ມ ພະຍາຍາມໂຄສະນາກະຕຸກຊຸກຍູ້ໃຫ້ນັກທ່ອງທ່ຽວສອງປະເທດໄປມາຫາສູ່ກັນໃຫ້ນັບມື້ນັບຫຼາຍຂຶ້ນກວ່າເກົ່າໂດຍ ສະເພາະນັກທ່ອງທ່ຽວເກົາຫຼີໃຫ້ມາທ່ຽວລາວໃຫ້ຫຼາຍຂຶ້ນ.